Hudud

Gambaran keseluruhan

Jenayah hudud ditakrifkan dalam al-Quran dan Hadis, bahkan dikira sebagai "tuntutan Allah" di mana Daulah Islamiyah (negara Islam yang berdaulat) diberi kewajipan dan tanggungjawab untuk menghukum jenayah hudud. Kesemua kesalahan lain ditakrifkan sebagai "tuntutan hamba-hamba-Nya" dan tanggungjawab pendakwaan terserah kepada mangsa.

al-Quran

Kitab al-Qur'an menghuraikan beberapa jenayah yang tergolong dalam hudud dan adakalanya hukuman yang dituntut masing-masing. Jenayah pencurian hudud diperikan dalam Surah al-Mā'idah ayat 38:
Dan orang lelaki yang mencuri dan orang perempuan yang mencuri maka (hukumnya) potonglah tangan mereka sebagai satu balasan dengan sebab apa yang mereka telah usahakan, (juga sebagai) suatu hukuman pencegah dari Allah. Dan (ingatlah) Allah Maha Kuasa, lagi Maha Bijaksana.
– al-Quran 5:38
Jenayah menyamun atau merompak atau penderhakaan terhadap Islam di dalam Daulah Islamiyah diliputoi oleh Surah al-Mā'idah ayat 33:
Hanyasanya balasan orang-orang yang memerangi Allah dan RasulNya serta melakukan bencana kerosakan di muka bumi ialah dengan dibalas bunuh (kalau mereka membunuh sahaja dengan tidak merampas), atau dipalang (kalau mereka membunuh dan merampas), atau dipotong tangan dan kaki mereka bersilang (kalau mereka merampas sahaja), atau dibuang negeri (kalau mereka hanya mengganggu ketenteraman umum). Hukuman yang demikian itu adalah suatu kehinaan di dunia bagi mereka, dan di akhirat kelak mereka beroleh azab seksa yang amat besar.
– al-Quran 5:33
Jenayah minum arak dicakupi oleh Surah al-Mā'idah ayat 90, tetapi hukumannya disuratkan dalam Hadis:
Wahai orang-orang yang beriman! Bahawa sesungguhnya arak, dan judi, dan pemujaan berhala, dan mengundi nasib dengan batang-batang anak panah, adalah (semuanya) kotor (keji) dari perbuatan Syaitan. Oleh itu hendaklah kamu menjauhinya supaya kamu berjaya.
– al-Quran 5:90
Jenayah zina dan mukah dicakupi oleh beberapa ayat, termasuklah Surah an-Nur ayat 2:
Perempuan yang berzina dan lelaki yang berzina, hendaklah kamu sebat tiap-tiap seorang dari keduanya seratus kali sebat; dan janganlah kamu dipengaruhi oleh perasaan belas kasihan terhadap keduanya dalam menjalankan hukum ugama Allah, jika benar kamu beriman kepada Allah dan hari akhirat; dan hendaklah disaksikan hukuman seksa yang dikenakan kepada mereka itu oleh sekumpulan dari orang-orang yang beriman.
– al-Quran 24:2
Jenayah-jenayah hudud mengenai qazaf dan murtad berasaskan surah-surah an-Nur ayat 4 dan 6, surah at-Taubah ayat 66 dan surah an-Nahl ayat 106 antara lainnya.

Hadis

Hadis yang sahih dikira sebagai sumber perundangan syariah yang paling dipercayai selain al-Quran. Ia secara menyeluruh menghuraikan jenayah dan hukuman berasaskan hudud. Adakalanya al-Quran menentukan jenayah hudud tanpa menyatakan hukumannya, maka hukumannya ditentukan menurut hadis oleh para ilmuwan Islam. Antaranya:
Rasulullah saw. memotong tangan pencuri dalam (pencurian) sebanyak seperempat dinar ke atas.
– Aisyah r.a., Sahih Muslim
Sesungguhnya seorang lelaki yang meminum arak telah dihadapkan kepada Nabi s.a.w kemudian baginda telah memukulnya dengan dua pelepah kurma sebanyak empat puluh kali. Abu Bakar (pada masa pemerintahannya) juga telah melakukan perkara yang sama, sehingalah pada masa Umar (menjadi khalifah), beliau telah berbincang dengan para sahabat dan Abdul Rahman bin Auf telah mencadangkan (supaya diperberatkan hukuman kepada 80 sebatan) hudud yang paling ringan iaitu 80 sebatan.
– Anas bin Malik ra., Sahih Muslim

Tafsiran mengikut mazhab

Terdapat perbezaan kecil antara pandangan-pandangan empat mazhab Sunnah berkenaan pelaksanaaan dan spesifikasi untuk undang-undang ini dalam perihal Baghj (pertikaian atau kritikan terbuka terhadap pihak berkuasa keagamaan seperti Imam). Baghj merupakan pencabulan terhadap Surah al-Hujurat ayat 9, dan merupakan kesalahan hudud dalam kesemua aliran hukum Sunnah mahupun Syiah. Bagaimanapun, ia berbeza dengan jenayah hudud yang lain kerana ayatnya menganjurkan supaya yang tertuduh mencabul hukum Islam menerima pembelaan, malah terdapat perbezaan pendapat sesama fiqh akan proses yang diperlukan sebelum menjatuhkan hukumannya. Dalam kategori dan kes-kes lain, syariah merupakan hukum tentuan Allah dalam agama Islam yang menetapkan hukuman-hukuman tertentu untuk setiap jenayah, malah tidak sesekali terubah. Hudud merupakan kewajipan yang dituntut oleh Allah menerusi wahyu kepada Muhammad s.a.w. dan tidak boleh dipinda atau dimansuhkan oleh rakyat, hakim mahupun perundangan. Sesiapa pun yang sekali didakwa atas jenayah hudud mesti dikejar oleh Daulah, bahkan dakwaan itu tidak boleh ditarik balik, malah tiada pihak berkuasa pun boleh memberikan pengampunan. Pesalah itu mesti dihukum.

Pemodenan lawan tradisi

Para ilmuwan seperti Endress dan Esposito berhujah bahawa "hukuman-hukuman sedemikian mungkin sesuai di zaman riwayat Nabi Muhammad (s.a.w.), tetapi sejajar dengan kemajuan dan pemodenan masyarakat, ianya tidak lagi sesuai." Lain-lain ilmuwan pula menulis bahawa "di sini dan lain-lain tempat al-Qur'an hanya mengatakan bahawa liwat adalah dosa yang begitu terkutuk ... bahawa adalah tugas Daulah Islamiyah untuk menghapuskan jenayah ini dan ... menghukum mereka yang bersalah."
Juga dihujahkan bahawa bahagian hudud dalam syariah bercanggah dengan undang-undang hak asasi manusia antarabangsa. Namun demikian, pengenalan hukum hudud di pelbagai negara beragama Islam kian menjadi-jadi. Pakistan dan Brunei masing-masing menerima pakai hukum hudud pada tahun 1979 dan 2014. Sebuah editorial Washington Times menyatakan Ordinan Hudud Pakistan sebagai "undang-undang yang digubalkan pada 1979 sebagai balasan terhadap desakan kelompok politik Islam tak bertolak ansur yang begitu terkutuk sekali menghukum mangsa rogol sambil menyukarkan penghukuman ke atas pesalahnya".
Kelompok-kelompok gerakan liberalisme dalam Islam dan Quranis menyeru agar kembali kepada niat asal al-Quran serta menasakhkan hukuman-hukuman yang termaktub dalam Hadis kerana menolak Hadis sebagai sumber hukum. Hujah mereka, ayat-ayat al-Quran sahajalah punca penggubalan hukum Islam, malah hanya undang-undang yang dipetik daripada al-Quran sahaja adalah sah.
Namun begitu, kebanyakan besar Muslim menganggap Hadis yang memerikan kata-kata, amalan dan teladan Nabi Muhammad ketika hayatnya sebagai sebagai undang-undang dan kuasa keagamaan. Begitu juga, kebanyakan ilmuwan Islam menjunjung al-Quran dan Hadis yang sahih sebagai sumber Syariah yang sah berdasarkan Surah al-Azhab ayat 21, antara lainnya, sebagai mewajarkan pandangan ini.
Demi sesungguhnya, adalah bagi kamu pada diri Rasulullah itu contoh ikutan yang baik, iaitu bagi orang yang sentiasa mengharapkan (keredaan) Allah dan (balasan baik) hari akhirat, serta ia pula menyebut dan mengingati Allah banyak-banyak (dalam masa susah dan senang).

Dan tidaklah harus bagi orang-orang yang beriman, lelaki dan perempuan - apabila Allah dan RasulNya menetapkan keputusan mengenai sesuatu perkara - (tidaklah harus mereka) mempunyai hak memilih ketetapan sendiri mengenai urusan mereka. Dan sesiapa yang tidak taat kepada hukum Allah dan RasulNya maka sesungguhnya ia telah sesat dengan kesesatan yang jelas nyata.
—Qur'an, 
Bagi kebanyakan besar Muslim, Syariah sejak dahulu dan masih dipetik dari al-Quran dan Hadis Sahih. Hadis Sahih mengandungi isnad atau serangkai penjamin yang bersusur-galurkan sahabat Rasulullah yang memerhatikan secara langsung, sabda-sabda, amalan dan teladan yang ditetapkan oleh Baginda, dan oleh itu dijadikan asas teologi untuk menganggap Hadis sebagai asas kukuh bagi Syariah yang merangkumi jenayah dan hukuman hudud.